31999R0046
L 010/1
JURNALUL OFÍCIAL AL UNIUNII EUROPENE
REGULAMENTUL (CE) NR. 46/1999 AL COMISIEI
din 8 ianuarie 1999
de modificare a Regulamentului (CEE) nr. 2454/93 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar (1), astfel cum a fost modificat ultima dată prin Regulamentul (CE) nr. 82/97 al Parlamentului European și al Consiliului (2), în special articolul 249,
întrucât, în conformitate cu concluziile Consiliului European de la Essen din 9 și 10 decembrie 1994, Comunitatea a luat măsuri de unificare a regulilor preferențiale de origine pentru a facilita schimburile; întrucât, în cadrul acelor măsuri, lista unică de prelucrări sau procesări, însoțită de note introductive, trebuie înlocuită treptat cu listele de activități de prelucrare sau procesare, cu notele introductive corespunzătoare care în prezent sunt anexate la protocoalele privind regulile de origine prevăzute pentru fiecare din regimurile preferențiale semnate de Comunitate; întrucât, prin urmare, este esențial ca acea listă unică însoțită de notele introductive să fie folosită și pentru sistemul generalizat de preferințe, astfel cum s-a stabilit în Regulamentul (CEE) nr. 2454/93 al Comisiei (3), astfel cum a fost modificat ultima dată prin Regulamentul (CE) nr. 1677/98 (4);
întrucât este necesar să se prevadă ca definiția persoanelor în cauză menționate la articolul 143 din Regulamentul (CE) nr. 2454/93 să cuprindă toate prevederile Regulamentului (CEE) nr. 2913/92 care se referă la acest termen;
întrucât autoritatea vamală decizională în sensul articolului 877 alineatul (1) litera (b) din Regulamentul (CE) nr. 2454/93 trebuie să hotărască în ceea ce privește cererile de rambursare sau remitere; întrucât articolul 890 din regulament trebuie reformulat astfel încât să precizeze acest aspect;
întrucât măsurile prevăzute în prezentul regulament sunt în conformitate cu punctul de vedere al Comitetului Codului Vamal,
ADOPTĂ PREZENTUL REGULAMENT:
Articolul 1
Prezentul regulament modifică Regulamentul (CEE) nr. 2454/93 după cum urmează:
1.
Următorul paragraf se introduce după al doilea paragraf din articolul 67 alineatul (4):
„Prevederile din primul paragraf nu se aplică în cazul produselor care sunt incluse în capitolele 1-24 ale Sistemului Armonizat.”
2.
Articolul 69 se înlocuiește cu următorul:
„Articolul 69
În sensul articolului 67, produsele care nu sunt obținute în totalitate într-o țară beneficiară sau comunitară sunt considerate a fi suficient de prelucrate sau transformate atunci când sunt îndeplinite cerințele prezentate în lista din anexa 15.
Aceste cerințe indică, pentru toate produsele incluse în această secțiune, modul de prelucrare sau procesare care trebuie efectuat în cazul materialelor neoriginare folosite la fabricare și se aplică numai în cazul unor astfel de materiale.
În cazul în care un produs care a obținut statut de produs originar prin îndeplinirea condițiilor prevăzute în listă este folosit la fabricarea altui produs, condițiile care se aplică pentru produsul în care acesta este încorporat nu se aplică acestuia și nu se ține cont de materialele care nu sunt originare și care este posibil să fi fost folosite la fabricarea acestuia.”
3.
În partea introductivă a articolului 70, „articolul 69 alineatul (1)” se înlocuiește cu „articolul 69”.
4.
Se introduce următorul articol 70a:
„Articolul 70a
(1) Unitatea care trebuie avută în vedere pentru aplicarea prevederilor acestei secțiuni este produsul care este considerat drept unitate de bază pentru determinarea încadrării folosind nomenclatura Sistemului Armonizat.
Atunci când un produs alcătuit dintr-un grup sau ansamblu de articole este încadrat după Sistemul Armonizat la o singură poziție, întregul constituie unitatea care trebuie avută în vedere.
Atunci când un transport constă dintr-un număr de produse identice sub aceeași poziție a Sistemului Armonizat, fiecare produs trebuie considerat individual atunci când se aplică prevederile acestei secțiuni.
(2) În cazul în care, prin aplicarea regulii generale nr. 5 din Sistemul Armonizat, se include și ambalajul în scopul încadrării, ambalajul va fi inclus ca formând un tot cu produsul pentru a-i determina originea.”
5.
Articolul 71 alineatul (1) se înlocuiește cu următorul text:
„(1) Prin derogare de la prevederile articolului 69, materialele neoriginare pot fi folosite la fabricarea unui anumit produs, cu condiția ca valoarea totală să nu depășească 5 % din prețul de fabrică al produsului.
Atunci când într-o listă sunt date unul sau mai multe procentaje pentru valoarea maximă a materialelor neoriginare, astfel de procentaje nu trebuie depășite prin aplicarea primului paragraf.”
6.
Articolul 72 alineatul (3) litera (a) se înlocuiește cu următorul text:
„(a)
Asociația Națiunilor din Asia de Sud-Est (ASEAN) (Brunei Darussalam, Indonezia, Laos, Malaezia, Filipine, Singapore, Tailanda, Vietnam);”.
7.
În articolul 102 alineatul (1), „la anexa 14” se înlocuiește cu „din partea B a anexei 14”.
8.
La articolul 143 alineatul (1), propoziția introductivă se înlocuiește cu următorul text:
„În sensul titlului II capitolul 3 din Cod și al prezentului titlu, persoanele sunt considerate a fi înrudite doar dacă:”.
9.
Al doilea paragraf din articolul 890 se înlocuiește cu următorul text:
„Rambursarea sau remiterea se efectuează la prezentarea mărfurilor. În cazul în care mărfurile nu pot fi prezentate la biroul vamal care aplică regulamentul, autoritatea vamală de decizie acordă rambursarea sau remiterea doar acolo unde are informații care să ateste fără echivoc că certificatul sau documentul întocmit ulterior se aplică acestor mărfuri.”
10.
Anexa 14 se modifică în conformitate cu anexa 1 la prezentul regulament.
11.
Anexa 15 se înlocuiește cu textul din anexa II la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 ianuarie 1999.